<classify> PSSSF Mkoa wa Dodoma imeanza kutoa elimu kwa wastaafu watarajiwa 1,027 namna ya kuishi, kutunza fedha na kuanzisha miradi ya kusaidia kuendesha maisha.Akizungumza na wafanyakazi wa ofisi ya PSSSF mkoa wa Dodoma, Naibu Waziri, Ofisi ya Waziri Mkuu, Kazi, Vijana na Ajira, Antony Mavunde alipongeza ubunifu huo wa kutoa elimu kwa wastaafu hao wa namna ya kujiandaa kustaafu.Aliwataka pamoja na kutoa elimu, pia wahakikishe wanatoa mafao hayo kama kauli yao inavyosema ili wastaafu hao wafaulu kutunza fedha na kuanzisha miradi mbalimbali ya kuwasaidia katika uzee wao.Alisema kwa kutoa mafunzo haraka, watakuwa wanatekeleza azma ya serikali ya kuunganisha mifuko hiyo kwa lengo la kuboresha huduma kwa kuwapa wastaafu mafao mapema badala ya kuwaacha wahangaike huku wengine wakipoteza maisha kwa msongo wa mawazo.Aliwataka watendaji hao kutoa elimu pia kwa wananchi kuhusu azma ya serikali ya kuunganisha mifuko na kuanza kazi Agosti mosi mwaka huu ili wajue faida za kuunganisha mifuko hiyo.Awali Meneja wa PSSSF Mkoa wa Dodoma, Meshack Bandawe alisema ofisi hiyo ya mkoa imetoa elimu ya namna ya kustaafu kwa wastaafu watarajiwa hao wa mwaka huu na mwaka ujao.Alisema tangu imeanza kazi hiyo Septemba mosi mwaka huu imejikita katika kuhudumia wanachama wa mfuko katika wilaya saba za mkoa huo za Bahi, Chemba, Kondoa, Kongwa, Mpwapwa, Chamwino na Dodoma Mjini.Ofisi hiyo yenye wahudumu 32 tangu ilipoanza tayari inahudumia waajiri 220 katika mkoa mzima na wachangiaji zaidi ya 100,000 na tayari imeshakusanya michango ya zaidi ya milioni 880 ya wafanyakazi kutoka kwa waajiri hao, alisema Bandawe.Alisema ofisi hiyo imeshawahudumia wadau 2,792 waliofika ofisini hapo, ambapo kati yao 1,190 walifikia ofisini hapo mwezi Septemba, na 1,601 walifika mwezi Oktoba ili kupata huduma mbalimbali za mfuko huo.Alisema katika kipindi cha miezi miwili, zaidi ya madai 792 yamefikishwa katika ofisi hiyo ya mkoa na kati yake, 717 yamefanyiwa kazi na 79 bado yapo kwenye mchakato yatakamilika mapema. Bandawe alisema, mara ilipounganishwa jengo hilo lenye ghorofa 11 lililozinduliwa rasmi na Rais John Magufuli Aprili 24 limekuwa kitega uchumi na lina wapangaji 26 ambao wametoa kodi ya Sh milioni 370 kwa mwezi na tayari limejaa kwa asilimia 100.  <topic>: kitaifa 